Malvaloca acomiada “Estiu a la Torre”
31 de agost de 2016

Des que començara el festival “Estiu a la Torre” el 4 de juny amb la Noche Sabinera, múltiples artistes de diferents estils han passat pel pati de la Torre del Virrei per a oferir al públic actuacions i concerts, amenitzant les nits d'estiu a l'Eliana.

Durant aquests tres mesos de música els espectadors han pogut gaudir dels diferents cicles inclosos en la programació. El primer d'ells, “Músiques del Món”, va portar fins a l'Eliana les actuacions de Besarabia – música balcànica – i la de Lochlainn – música cèltica -. El següent cicle va estar dedicat a la música valenciana i va comptar amb la presència de Pep Gimeno “Botifarra” i de Pau Chafer.

A principis del mes d'agost va tenir lloc la “XIX Trobada de Jazz” en la qual Danny Boy i Antonio Moltó Quintet van interpretar ritmes de jazz i blues per als assistents. L'últim cicle, les “XV Pinceladas Flamencas”, va oferir als espectadors els concerts de Curro Piñana i de Reina Roja, aquest últim va aconseguir omplir totes les localitats disponibles en la Torre del Virrei.

El comiat del festival està en mans del grup Malvaloca, que presentarà aquest dissabte 3 de setembre les cançons del seu primer disc “Oliva y naranja”. En aquest concert, Aina Espinosa, veïna de l'Eliana i veu del duo, juntament amb la guitarra flamenca de Piru, faran un recopilatori de totes les seues cançons, signades per Carlos García Sayas.

El concert serà el dissabte 3 de setembre a les 22:30 hores en la Torre del Virrei de l'Eliana. L'entrada general té un preu de 5 euros i la reduïda de 4, es poden comprar de forma anticipada en les taquilles del Cinema d'Estiu a partir de les 22:30 hores.